Коронавирусым пэщIэт дохутырхэм гулъытэ хуащI
COVID-19 узыфэр зыпкърытхэм я бжыгъэм иужьрей жэщ-махуэм цIыху 74-рэ къыхэхъуащ. Иджы сымаджэхэр псори зэхэту 1475-рэ мэхъу. Хъужахэм я бжыгъэр 285-м нос. Узыфэ шынагъуэм цIыхуи 7 илIыкIащ.
КъБР-м коронавирус уз зэрыцIалэр къыщымыгъэхъунымрэ абы зэрызиубгъум щыкIэлъыплъынымкIэ и оперативнэ штабым къызэритымкIэ, COVID-19-р зыпкърытхэм я гъусауэ цIыху 2017-рэ дохутырхэм я кIэлъыплъыныгъэм щIэту я унэхэм щыIэжщ. Абыхэм тестхэр ирагъэт, КТ-кIэ я узыншагъэр къапщытэ.
УФ-м Узыншагъэр хъумэнымкIэ и министерствэм и клиникэ чэнджэщхэм тету Компьютер томографием тхьэмбылым узыфэ зэрыцIалэр къезыхьэкI вирус гуэр хэту къигъэлъагъуэмэ, COVID-19-р къахутэну ирагъэкIуэкIа тестым къигъэлъэгъуам емылъытауэ, а цIыхур сымаджэщым ягъэгъуэлъын хуейщ.
Спидымрэ узыфэ зэрыцIалэхэмрэ щеIэзэ, щапэщIэт республикэ центрым цIыхуи 112-рэ щIэлъщ (абыхэм ящыщу 9-р сабийщ). Иужьрей жэщ-махуэм къриубыдэу коронавирусыр япкърыту 11 къашащ, цIыхуи 2-р щIатхыкIыжащ, сымаджэхэм ящыщу 6-р реанимацэм щIэлъщ (3-р хьэлъэ дыдэу ИВЛ аппаратымкIэ ягъэбауэ).
Налшык къалэ клиникэ сымаджэщ №1-м сымаджэ 193-рэ щIэлъщ (иужьрей жэщ-махуэм 14 къыхэхъуащ). ЦIыху 13 щIатхыкIыжащ. Сымаджэ 16 реанимацэм щIэлъщ, абыхэм ящыщу 8-м я щытыкIэр хьэлъэу ИВЛ аппаратым пащIащ.
Прохладнэ район сымаджэщым узыфэ шынагъуэр япкърыту цIыху 19-м щоIэзэ. Сымаджи 3 реанимацэм щIэлъщ (1-р ИВЛ аппаратымкIэ ягъэбауэ).
Амбулаторэ кIэлъыплъыныгъэм щIэтщ цIыху 304-рэ (абыхэм ящыщу 39-р сабийщ). Коронавирус узыр зэрапкърытымкIэ нэрылъагъу нэщэнэхэр ямыIэу сымаджэхэм я бжыгъэр 555-рэ мэхъу (132-р сабийщ). Нарткъалэ дэт, УнэтIыныгъэ зыбжанэ зиIэ щIыналъэ зэхуаку сымаджэщым цIыхуи 5 щIэлъщ, Гериатрическэ центрым узыфэр зыпкърыт 14-м щоIэзэ.
COVID-19-м пэщIэт медицинэ лэжьакIуэхэм къащхьэщыжынымкIэ Iэмалхэр ягъэбелджылащ. Языныкъуэ дохутырхэм ират страховой шэсыпIэхэм дэщIыгъужыныгъэ щхьэхуэхэр хуащIынущ. Ар зылъысынур коронавирус узыфэ шынагъуэм нэхъ егъэщIылIауэ лажьэхэрщ.
Ахъшэ зы тыгъуэхэр яIэрыхьэнущ коронавирус узыфэр зыпкърыт сымаджэхэм медицинэ дэIэпыкъуны-гъэ егъэгъуэтыным епха дохутырхэм, курыт, нэхъыщIэ медицинэ лэжьакIуэхэм, «ДэIэпыкъуэгъу псынщIэ» машинэхэм я шофёрхэм.
И лэжьыгъэр игъэзащIэу медицинэ лэжьакIуэр COVID-19 узыфэм илIыкIамэ, страховой шэсыпIэр зи сэбэп хэлъхэм я зэхуэдэу сом 2.752.452-рэ мэхъу. ПIалъэкIэ мылэжьэфыну, ауэ ныкъуэдыкъуагъэ химыхауэ и узыншагъэм фэбжь игъуэтамэ, иратынущ сом 68.811-рэ. Ныкъуэдыгъуагъэ игъуэтамэ, абы и хьэлъагъым елъытауэ ахъшэр зэщхьэщыхауэ щытынущ: япэ гупым хыхьэм — сом 2.064.339-рэ, етIуанэм — сом 1.376.226-рэ, ещанэм — сом 688.113-рэ.
ЩхьэщэмыщI Изэ.
